b'\n_START_ARTICLE_\nBC548-familien\n_START_PARAGRAPH_\nBC548-familien er flere NPN-type bipolare transistorer, som er bredt anvendelige. De har ligesom de fleste bipolare transistorer tre terminaler/ben. F.eks. er BC548-familiens mikrochip indpakket i hustypen TO-92 af plast. Det midterste ben p\xc3\xa5 BC548 er basen (terminalen hvor styrestr\xc3\xb8mmen sendes ind \xe2\x80\x93 og ud af emitterbenet), der skal styre str\xc3\xb8mgennemgangen mellem de to ben (kollektoren og emitteren)._NEWLINE_BC548-chippen er den bredeste f\xc3\xa6llesn\xc3\xa6vner for BC548-familien, som vises i en tabel l\xc3\xa6ngere fremme. BC548-chippen findes ogs\xc3\xa5 i en indpakning til overflademontering og kaldes s\xc3\xa5 BC848 (har lidt andre effekt- og Ic str\xc3\xb8m-gr\xc3\xa6nser)._NEWLINE_De modsvarende PNP-type transistorer hedder BC556 \xe2\x80\x93 BC560.\n_START_SECTION_\nBC548 typenummerets eller produktkodens information\n_START_PARAGRAPH_\n"BC548" typenummerets eller produktkodens (europ\xc3\xa6iske Pro Electron-system) f\xc3\xb8rste bogstav "B" indikerer at komponentens aktive halvlederomr\xc3\xa5de er siliciumbaseret. Det andet bogstav "C" indikerer at komponenten er en laveffekttransistor (chip\xe2\x86\x94husoverflade varmemodstand > 15\xc2\xa0\xc2\xb0C/W) egnet til lavfrekvens. "548" er blot et distinkt nummer. En transistor m\xc3\xa6rket med Pro Electron-systemet kan f.eks. f\xc3\xb8lges af bogstaverne A,B,C.. eller farvede prikker. I BC548 eksemplet anvendes bogstaverne A,B,C til at indikere i hvilke intervaller str\xc3\xb8mforst\xc3\xa6rkningsfaktoren beta/hFE er i. I andre tilf\xc3\xa6lde kan de f.eks. indikere max. Vce sp\xc3\xa6nding (eks. BD243C, BD244C). I databladet kan den rette betydning findes.\n_START_SECTION_\nDriftsgr\xc3\xa6nser\n_START_PARAGRAPH_\nNogle af transistorers vigtige gr\xc3\xa6nser er den maksimale chip-temperatur og maksimal str\xc3\xb8m gennem de tre ben. Overskrides chip-temperaturgr\xc3\xa6nsen, vil transistorens parametre blive forringet. Bliver benenes str\xc3\xb8mgr\xc3\xa6nser overskredet i l\xc3\xa6ngere tid, kan tilledningstr\xc3\xa5dene smelte og m\xc3\xa5ske tager chippen skade. BC548 chippen kan klare 150\xc2\xa0\xc2\xb0C._NEWLINE_BC548 har flere gr\xc3\xa6nser som er afledt af den maksimale chip-temperatur \xe2\x80\x93 og evt. k\xc3\xb8leplade og varmeovergangsmodstanden mellem chip\xe2\x86\x94luft (Rja) \xe2\x80\x93 eller chip\xe2\x86\x94husoverflade (Rjc), husoverflade\xe2\x86\x94k\xc3\xb8leplade (Rcr) og k\xc3\xb8leplade\xe2\x86\x94luft (Rra). Ud af foreg\xc3\xa5ende kan max. afsat effekt som funktion af omgivelsestemperaturen beregnes:_NEWLINE_Ptotmax(uden_k\xc3\xb8leplade) = (max-chip-temperatur \xe2\x80\x93 omgivelsestemperatur)/Rja_NEWLINE_eller_NEWLINE_Ptotmax(med_k\xc3\xb8leplade) = (max-chip-temperatur \xe2\x80\x93 omgivelsestemperatur)/(Rjc+Rcr+Rra)_NEWLINE_BC548 har en varmeovergangsmodstanden mellem chip\xe2\x86\x94luft p\xc3\xa5 ca. 200\xc2\xa0\xc2\xb0C/W \xe2\x80\x93 og en chip\xe2\x86\x94husoverflade p\xc3\xa5 ca. 83,3\xc2\xa0\xc2\xb0C/W._NEWLINE_Ptotmax(uden_k\xc3\xb8leplade, a=25\xc2\xa0\xc2\xb0C) = (150\xc2\xa0\xc2\xb0C \xe2\x80\x93 25\xc2\xa0\xc2\xb0C)/(200\xc2\xa0\xc2\xb0C/W) = 0,625W_NEWLINE_Ptotmax(uden_k\xc3\xb8leplade, a=75\xc2\xa0\xc2\xb0C) = (150\xc2\xa0\xc2\xb0C \xe2\x80\x93 75\xc2\xa0\xc2\xb0C)/(200\xc2\xa0\xc2\xb0C/W) = 0,375W_NEWLINE_BC548 kan if\xc3\xb8lge databladet klare op til 30 volt over kollektor og emitter, men h\xc3\xb8jst ca. 100 milliampere gennem kollektor og emitter.\n_START_SECTION_\nAlternative transistorer kompatible med BC548\n_START_PARAGRAPH_\nElektrisk er BC548, if\xc3\xb8lge den engelske Wikipedia, kompatibel med 2N3904 (nordamerikansk JEDEC JESD370B-system) \xe2\x80\x93 og 2SC1815 (Japansk JIS-system). Dog kan 2N3904 klare 40Vce og 200mA \xe2\x80\x93 og 2SC1815 kan klare 50Vce og 150mA. Krydsreferencer kan findes her. Det er yderst vigtig at tjekke erstatningstransistorenes benforbindelser \xe2\x80\x93 de kan nemlig v\xc3\xa6re byttet rundt.'